Mens en ph.d.-grad er det samme som en doktorgrad i mange andre lande, er det lidt anderledes i Danmark,<ref>[https://www.dr.dk/nyheder/viden/naturvidenskab/undskyld-mig-men-hvad-betyder-phd-egentlig Undskyld mig men hvad betyder ph.d. egentlig?]</ref> hvor den historiske tradition har været en anden. [[Københavns Universitet]], som er landets ældste og indtil 1928 eneste universitet, har fra gammel tid haft doktorgrader, som blev anset som nødvendige for at opnå et [[professorat]]. Det filosofiske fakultet, som oprindelig blev regnet som det mindst prestigefulde, fik dog først i 1824 ret til at tildele en doktorgrad (dr.phil.) som sin højeste grad. I ældre tider havde der også været en licentiatgrad på universitetet, men den var gradvis gået af brug. I 1955 blev licentiatgraden dog genindført på det teologiske fakultet og i 1969 på de øvrige fakulteter som en lavere grad end den fortsat eksisterende danske doktorgrad. Årsagen til den genindførte licentiatgrad var, at der især fra natur- og lægevidenskabelige forskere som følge af det stigende internationale forskersamarbejde var behov for en grad, der matchede den angelsaksiske Ph.D.-grad. I 1989 blev skridtet taget fuldt ud, og betegnelsen licentiat blev afløst af en egentlig dansk ph.d.-grad.<ref>[https://universitetshistorie.ku.dk/leksikon/a/akademiske_grader/ Akademiske grader. Leksikon, universitetshistorie.ku.dk, besøgt 16. august 2021.]</ref>
Titler Samfund Kultur Videnskab Uddannelse Uddannelsesinstitutioner Universiteter